Author: Asbjørnsen; Moe
Date: 2023-10-31T23:00:00+00:00

Ei frierhistorie

Det var en gang en gutt som skulle ut og fri. Blant andre steder kom han også til en gård der folkene satt i rene fattigdommen. Men da frieren kom, ville de saktens virke velstående, det kan en nok vite. – Mannen hadde fått et nytt erme i trøya si.

«Sitt ned!» sa han til frieren. «Men det er da så støvete alle steder!»

Og så gikk han og gnidde og tørka på benker og bord med det nye ermet sitt. Den andre armen holdt han på ryggen.

Kona hadde fått en ny sko. Med den gikk hun og spente og sparka på allting, krakker og stoler.

«Her ligger det så mye i veien, det er så uryddig her!» sa hun.

Så ropte de på dattera, at hun skulle komme og rydde opp. Hun hadde fått ny lue, derfor satte hun hodet inn gjennom døra og nikka hit og dit.

«Jeg kan da ikke være alle steder, jeg heller!» sa hun.

Å jo, det var velstandsfolk frieren hadde kommet til der.

Lastet fra: EventyrForAlle.no

Les og hør kjente og ukjente eventyr,
gratis på norsk.

Norsk folkeeventyr fra samlingene til Peter Christen Asbjørnsen (1812-1885), Jørgen Moe (1813-1882) og Moltke Moe (1859-1913). (Offentlig eiendom - public domain)

Kilde: Nye Barne-Eventyr av Asbjørnsen og Moe, 1927 (nb.no) (Offentlig eiendom - public domain)

Teksten er redigert av Karl-Robert Rønning.

Dette verket er lisensiert under følgende Creative Commons lisens: Navngivelse-DelPåSammeVilkår 4.0 Internasjonal. For å se en kopi av denne lisensen, besøk http://creativecommons.org/licenses/by-sa/4.0/.

Illustratør: Theodor Kittelsen (1857-1914)

Kilde: Nye barne-eventyr. Fjerde opplag, 1927 (nb.no)

Dette arbeidet er fri for kjente opphavsrettsrestriksjoner.

Table of Contents

- Ei frierhistorie

- Rettigheter og info